Guder Daag Blog Leser! Selle Woch will ich eppes iwwer glee bissel gude Myusick schreiwe. As viel vun eich schunn wisst, bin ich in Barricks Kaunty gebore un uffgwaxe. Un dihr aa schunn wisst as Myusick arrig wichdig in mei Lewe iss. Ich hab mei ganzes Lewe Inschtrumente gschpielt un hab gsunge. Heitzudaage bin ich in en gleene Baend. Ich sing un schpiel Mandolin un mei Freind schpielt Gitarr. Mir schpiele Bluegrass un Amerikaanische Folks Myusick.
Well, heit will ich eich eppes saage iwwer en grosse Gelegeheet gude Bluegrass un Amerikaanische Folk Myusick zu heere. East Side Dave Klein (odder der Oscht-Seide Dave Klein) wuhnt sei ganzes Lewe in Barricks Kaunty. Er iss en bekannter un arrig guder Myusick-Schpieler. Er kann Banjo un Gitarr schpiele un nadierlich kann er aa gut singe. Un nooch, er kann aa yodele! Schunn zidder 30 Yaahre hot der Dave en Schow uff em Schwetzkaschde der heescht: Mountain Folk. Die Schow laaft alle Woch uff em WEEU in Reading un nau mit all die neie Technologie as mir hen, kann mer es uff em Internet heere. Alle Woch schpielt er gude alde Myusick un neie Bluegrass aa. Was arrig gut fer uns iss as er browiert Myusick-Schpieler vun Pennsylvaania zu bekanntmache un schpiele.
Mannichmol schpielt er aa Lieder die ganz beliebt zu unse Deitsche sin. Alde Folkslieder, die so gut un siess sin. Mer kann die Schow uff em iTunes runnerlaade, koschdeloss! Ya, mir misse net fer eppes so gut bezaahle! Ich laade alle mei Blog Leser ei um selle Schow zu heere.
Der Dave hot aa en arrig gude Baend. Sie heescht: The Mountain Folk Band. Sie schpiele oft do rum Barricks Kaunty un die Gegend. Vielleicht kennt eich sie iwwerdem sehne. Ich versprech as es en gudi Zeit waerr.
Do iss en Link zu seinre Heemseide uff em Internet: http://www.mountainfolk.com/
Uff selle Heemseide kann mer Myusick heere un aa viel lese un laerne.
Do iss aa en Link zu en Video. Selle Video hot der Dave un die Yodeling Betty Naftzinger drin. Ich kenn die Betty schunn seit ich en gleene Bobbli waar. Normally, schwetzt die Betty meh Deitsch as Englisch! https://www.youtube.com/watch?v=mmgDrNdTYT8
So nau hawwich eich glee bissel gewwe zu lese, sehe un heere. Viel Gschpass! Alde traditional Myusick iss en Schtick vun unser Kuldur un mir misse es behaalde, graad wie unsere Schprooch!